BG Официален вестник на Европейския съюз L 14/1

РЕГЛАМЕНТ (ЕС) 2016/60 НА КОМИСИЯТА

от 19 януари 2016 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлорпирифос във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за хлорпирифос са определени в приложение II и в част Б от приложение III към Регламент (ЕО) № 396/2005.

(2) В съответствие с член 21 от Регламент (ЕО) № 1107/2009 на Европейския парламент и на Съвета (2) Комисията поиска от Европейския орган за безопасност на храните, наричан по-долу „Органът“, да извърши токсикологично преразглеждане на хлорпирифос. Заключението на Органа беше публикувано на 22 април 2014 г. (3).

(3) В съответствие с член 43 от Регламент (ЕО) № 396/2005 Комисията поиска от Органа да предостави обосновано становище относно съществуващите МДГОВ за хлорпирифос въз основа на новите токсикологични референтни стойности. Органът предостави своето обосновано становище на 12 юни 2015 г. (4).

(4) Органът стигна до заключението, че настоящите МДГОВ за мандарини, ябълки, круши, праскови, десертно грозде, къпини, малини, френско грозде, цариградско грозде, киви, ананас, картофи, домати, чушки, патладжани, пъпеши, дини, зеле, китайско зеле, артишок, праз и захарно цвекло могат да предизвикат загриженост по отношение на защитата на потребителите. Поради това Органът препоръча намаляване на съществуващите МДГОВ за тези стоки. Той изтъкна, че употребата върху къпини, френско грозде, цариградско грозде, киви, ананас, картофи, пъпеши, дини, китайско зеле и праз вече не се поддържа и че по отношение на МДГОВ за тези стоки е необходим по-задълбочен анализ от страна на лицата, отговарящи за управлението на риска. МДГОВ за тези стоки следва да се определят на конкретната граница на определяне.

(5) Комисията проведе консултации с референтните лаборатории на Европейския съюз за наличието на остатъци от пестициди относно нуждата да се адаптират някои от границите на определяне. Тези лаборатории заключиха, че промените в техническо отношение изискват определяне на специални граници на определяне при някои стоки.

(6) Въз основа на обоснованото становище на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(7) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(8) Поради това Регламент (ЕО) № 396/2005 следва да бъде съответно изменен.

(9) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания, които ще бъдат резултат от изменението на МДГОВ.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 10 август 2016 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 19 януари 2016 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos (Заключение относно партньорската проверка за оценка на риска за здравето на човека от употребата на пестициди, съдържащи активното вещество хлорпирифос). EFSA Journal (Бюлетин на ЕОБХ) 2014; 12(4):3640, 34 стр., doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos (Обосновано становище относно прецизираната оценка на риска по отношение на някои максимално допустими граници на остатъчни вещества (МДГОВ), които са притеснителни, за активното вещество хлорпирифос). EFSA Journal (Бюлетин на ЕОБХ) 2015; 13(6):4142, 41 стр., doi:10.2903/j.efsa.2015.4142.